10. ΠΡΟΕΔΡΙΚΟ ΔΙΑΤΑΓΜΑ υπ’ αριθ. 428 της 24/30 Αυγ. 1988 (ΦΕΚ Α΄ 197) Συμπλήρωση του υπ’ αριθ. 811/1980 π.δ/τος «περί τροποποιήσεως, συμπληρώσεως και διαμορφώσεως εις ενιαίο κείμενο της περί ΔΕΠΟΣ υφισταμένης νομοθεσίας» (ΦΕΚ 198/Α), ως τροποποιήθηκε μεταγενέστερα. Έχοντας υπόψη: 1.Τις διατάξεις του άρθρ. 56 παρ. 1 και 2 του Νόμ. 947/1979 «περί οικιστικών περιοχών» (ΦΕΚ 169/Α/26.7.1979). 2.Τις διατάξεις του Νόμ. 1558/1985 «Κυβέρνηση και Κυβερνητικά Όργανα» (ΦΕΚ 137/Α) και ειδικότερα το άρθρ. 23 παρ. 1. 3.Την υπ’ αριθ.Υ.1291/1987 απόφαση του Πρωθυπουργού «Σύσταση θέσης Αναπληρωτή Υπουργού στα Υπουργεία Εξωτερικών, Εθνικής Άμυνας, Περιβάλλοντος, Χωροταξίας και Δημοσίων Έργων, Μεταφορών και Επικοινωνιών και Υφυπουργού στο Υπουργείο Εθνικής Οικονομίας» (ΦΕΚ 526/Β). 4.Την υπ’ αριθ.Υ.1436/1987 απόφαση του Πρωθυπουργού «Καθορισμός αρμοδιοτήτων του Αναπληρωτή Υπουργού Περιβάλλοντος, Χωροταξίας και Δημοσίων Έργων Μανόλη Παπαστεφανάκη» (ΦΕΚ 549/Β). 5.Το Π.Δ. 51/1988 «οργανισμός Υπουργείου Περιβάλλοντος, Χωροταξίας και Δημοσίων Έργων» (ΦΕΚ 19/Α/1.2.1988). 6.Την υπ’ αριθ. 508/1988 γνωμοδότηση του Συμβουλίου της Επικρατείας, με πρόταση του Αναπληρωτή Υπουργού Περιβάλλοντος, Χωροταξίας και Δημοσίων Έργων, αποφασίζουμε: Άρθρ.1.-Το κατά τη δημοσίευση του παρόντος π.δ/τος προσωπικό που υπηρετεί στη Δημόσια Επιχείρηση Πολεοδομίας και Στέγασης (ΔΕΠΟΣ) με συμβάσεις εργασίας Ιδιωτικού Δικαίου αορίστου και ορισμένου χρόνου που έχει προσληφθεί με αποφάσεις του Υπουργού Περιβάλλοντος, Χωροταξίας και Δημοσίων Έργων μετά από εγκρίσεις της τριμελούς εξ Υπουργών επιτροπής, αποτελεί τακτικό προσωπικό της Επιχείρησης. Το προσωπικό αυτό εντάσσεται σε οργανικές θέσεις, σύμφωνα με τις προβλέψεις και προϋποθέσεις των Κανονισμών Εσωτερικής Λειτουργίας και Καταστάσεως Προσωπικού που εκδίδονται σύμφωνα με τα άρθρ. 5 (παρ. 6) και 13 του π.δ. 811/1980 «περί τροποποιήσεως, συμπληρώσεως και διαμορφώσεως εις ενιαίο κείμενο της περί ΔΕΠΟΣ υφισταμένης νομοθεσίας», ως τροποποιήθηκε μεταγενέστερα. Άρθρ.2.-Η ισχύς του παρόντος δ/τος αρχίζει από τη δημοσίευση του στην Εφημερίδα της Κυβερνήσεως.

[Source: greek_legal_code_raptarchis | Tokens: 1915]